钦定古今图书集成/明伦汇编/氏族典/第133卷 > 《廖用贤尚友录》 > 荀吴
## 钦定古今图书集成/明伦汇编/氏族典/第133卷 > 《廖用贤尚友录》 > 荀吴

按《春秋臣传》：中行穆子名荀吴偃之子也。昭公元年，
穆子败无终及群狄于太原，崇卒也。魏舒请毁车为
行，为五陈以相离，两于前，伍于后，专为右角，参为左
角，偏为前，拒以诱之。狄人笑之，未陈而薄之，大败之。
十五年秋，吴帅师伐鲜虞，围鼓。鼓人或请以城叛，不
许。左右曰：“司徒不勤而可以获城，何故不为？”穆子曰：
“吾闻诸叔向曰：‘好恶不愆，民知所适，事无不济。或以
吾城叛，吾所甚恶也。人以城来，吾独何好焉？赏所甚
恶，若所好何？若其弗赏，是失信也，何以庇民？力能则
进，否则退，量力而行。吾不可以欲城而迩奸，所丧滋
多’。”使鼓人杀叛人，而缮守备。围鼓三月，鼓人或请降，
使其民见，曰：“犹有食邑，姑修而城。”军吏曰：“获城而弗
取，勤民而顿兵，何以事君？”穆子曰：“吾以事君也，获一
邑而教民怠，将焉用邑？邑以贾怠，不如完旧。贾怠无
卒，弃旧不祥。鼓人能事其君，率义不爽，好恶不愆。城
可获而民知义所，有死命而无二心，不亦可乎？”鼓人
告：“食竭力尽，而后取之。克鼓而反，不戮一人。”以鼓子
䳒鞮归。令鼓人各复其所，非僚弗从。鼓子之臣曰夙
沙釐，以其孥行，军吏执之。辞曰：“我君是事，非事土也。
名曰君臣，岂曰土臣？今君实迁，臣何赖于鼓？”穆子召
之，曰：“鼓有君矣，尔止事君，吾定而禄爵。”答曰：“臣委质
于狄之鼓，未委质于晋之鼓也。臣闻委质为臣，无有
二心。委质而策死，古之法也。君有烈名，臣无畔质，敢
即私利以烦司寇，而乱旧法，其若不虞何？”穆子叹，谓
其左右曰：“吾何德之务，而有是臣也？”乃使行。既而献
言于公，与鼓子田于河阴，使夙沙釐相之。十七年，晋
侯使屠蒯如周，请有事于雒与三涂。苌弘曰：“客容猛，
非祭也。其伐戎乎？”九月，吴帅师涉自棘津，使祭史先
用牲于雒。陆浑人弗知，师从之，遂灭陆浑。